অনলাইন ডেস্ক :নির্বাচনে সব প্রার্থীকে সমান সুযোগ দিতে হবে। কেউ যেন বঞ্চিত না হন, সেদিকে খেয়াল রাখতে হবে। এসব কথা বলেছেন প্রধান নির্বাচন কমিশনার কেএম নুরুল হুদা । বুধবার সকাল সাড়ে ১০টায় আগারগাঁওয়ে নির্বাচন কমিশনে সহকারী রিটার্নিং কর্মকর্তাদের প্রশিক্ষণ কর্মশালার উদ্বোধনের সময় তিনি এসব মন্তব্য করেন। সিইসি এ সময় নিরপেক্ষতা বজায় রেখে কাজ করে যেতে সহকারী রিটার্নিং কর্মকর্তাদের প্রতি আহ্বান জানান। এর আগে মঙ্গলবার একাদশ সংসদ নির্বাচনের ভোট গ্রহণের দিন ভোটকেন্দ্রের পরিবেশ থেকে সামাজিক যোগাযোগ মাধ্যম বা গণমাধ্যমে সরাসরি সম্প্রচার করা যাবে না। রিটার্নিং অফিসারদের এক ব্রিফিংয়ে ইসি জানিয়েছে, এবার সুষ্ঠু ভোট আয়োজনে জিরো টলারেন্স নীতি গ্রহণ করেছে কমিশন। তাই সকল প্রকার পক্ষপাতিত্বের ঊর্ধ্বে থেকে রিটার্নিং অফিসারদের কাজ করার নির্দেশনাও দেয়া হয়। রিটার্নিং কর্মকর্তাদের উদ্দেশে সিইসি বলেন, আপনাদের মাধ্যমে নতুন একটি ইতিহাস তৈরি হবে। কেননা এ নির্বাচন যদি সফল হয়, তা হলে এর পর থেকে হয়তো সরকার ও সংসদ থেকেই নির্বাচন পরিচালিত হবে। স্থিতিশীল অবস্থা প্রতিষ্ঠিত হবে।